ASK วิ่ง 4% “ออลไทม์ไฮ” ลุ้นกำไร Q3 แตะ 301 ลบ. คาดสินเชื่อโตเด่น-ต้นทุนลด
ASK บวก 4% “ออลไทม์ไฮ” โบรกฯชี้กำไรไตรมาส 3 แตะ 301 ลบ. โต 30% จากงวดเดียวกันของปีก่อน คาดสินเชื่อโตแกร่งและการควบคุมค่าใช้จ่ายในการดำเนินงานที่ดี แนะนำ "ซื้อ" ราคาเป้าหมาย 55 บ. 
5 พ.ย. 2564

ผู้สื่อข่าวรายงานว่าวันนี้ (5 พ.ย. 2564) ราคาหุ้นบริษัท เอเซียเสริมกิจลีสซิ่ง จำกัด (มหาชน) หรือ ASK ณ เวลา 16:21 น. อยู่ที่ระดับ 43.50 บาท เพิ่มขึ้น 1.75 บาท หรือ 4.19% โดยทำจุดสูงสุดที่ 44.00 บาท และทำจุดต่ำสุดที่ 41.75 บาท ด้วยมูลค่าการซื้อขาย 152.46 ล้านบาท

บริษัท หลักทรัพย์ เมย์แบงก์ กิมเอ็ง (ประเทศไทย) จำกัด (มหาชน) ระบุในบทวิเคราะห์ (5 พ.ย. 2564) โดยคาดกำไรไตรมาส 3/2564 ที่ 301 ล้านบาท เพิ่มขึ้น 30% จากงวดเดียวกันของปีก่อน และเพิ่มขึ้น 12% จากไตรมาสก่อน จากการเติบโตของสินเชื่อที่แข็งแกร่งและการควบคุมค่าใช้จ่ายในการดำเนินงานที่ดี ซึ่งสามารถชดเชยต้นทุนสินเชื่อที่เพิ่มขึ้นได้ และคาดว่ากำไรของบริษัทจะเติบโตจากไตรมาสก่อนทุกไตรมาสถึงไตรมาส 4/2565 ในขณะที่ค่า PE ปี 2565 เทรดเพียง 13 เท่า ทั้งนี้แนะนำ “ซื้อ” ราคาเป้าหมาย 55 บาท
 
 